Йовґен Сабол

**Йовґен Сабол** (*14. децембер 1913–†18. май 1985), професор, педаґоґ, дїятель у култури. 

## Биоґрафия

**Йовґен Сабол** ше народзел 14. децембра 1913. року у Шидзе. Оцец Михал и мац Мария родз. Лабош.  Основну школу закончел у Шидзе а потим бул, на предкладанє паноца Дюри Бесерминя, послати до Семинариї у Заґребе же би ше виучел за паноца. Йовґен Сабол закончел ґимназию у Заґребе, медзитим, вон  жадал студирац инше та, понеже му стипендия зоз Крижевцох нє була утаргнута, вон ше уписал на Филозофски факултет. Дипломовал на Филозофским факултету 1937. року на ґрупи обща и национална история, зоз фаховима предметами ґеоґрафия и латински язик. 

Войнова буря 1941. року го застала на самим початку його роботней кариєри. За суплента у Гражданскей школи у Шидзе Йовґен Сабол бул прияти 1942. року. У тей школи и потим, од 1946. року, у нєподполней ґимназиї  хтора преросла до класичней ґимназиї, Йовґен Сабол робел, з малима прервами, по 1963. рок. Остатнї два роки вон бул и директор Ґимназиї *Сава Шуманович* (1961-1963). Од 1963. року та по пензионованє 1975. року Йовґен Сабол робел на основним образованю одроснутих, як совитнїк и руководитель тей школи хтора дїйствовала при ОШ *Филип Вишнїч* у Шидзе.

Йовґен Сабол на факултету здобул барз добре обще образованє у познаваню историї, филозофиї,  педаґоґиї, часточнє и у язикох и музики. Бул прихильнїк идеї же важнєйше научиц студента дзе цо єст, одкаль ше може научиц, як цо здобуц енциклопедийне знанє. Нє дармо го у його младих рокох раховали ґу тром найобразованшим людзом у Шидзе. Йовґен Сабол з вельку одвичательносцу пририхтовал свойо преподаваня. Прето шицки ґенерциї його школярох паметаю змистово барз добре обдумани преподаваня хтори тримал и пластично виложени факти о историйних процесох и подїйох. Ґу тому, вон указовал вельку витирвалосц и сцелосц за креативну аматерску и другу  дїялносц у шлєбодним чаше. Так, попри наставнїцкей роботи,  уж у нєподполней ґимназиї  у Шидзе вон грал у оркестру наставнїкох хтори провадзел хор.

За  посцигнути резултати у образованю Йовґен Сабол  достал  дружтвени припознаня медзи хторима и награду "Душан Вукасович Диоґен", награду Ради Союзу синдикатох Сербиї за окремни резултати посцигнути у  образованю одроснутих, Децемберску награду општини Шид и други.

Йовґен Сабол ше винчал зоз Ирину родз. Бесерминї, у малженстве мали двох синох, Звонка и Ярослава.

## Анґажман у културней дїялносци Руснацох
Йовґен Сабол чувствовал и любов ґу руснацтву, гу рускому,  та вельо робел у *КПД Дюра Киш*. Окреме ше ангажовал  на културним планє такой после другей шветовей войни  кед ше пририхтовало програми за одход до Руского Керестура на централну преславу  200-рочнїци приселєня Руснацох зоз Горнїци до терашнїх крайох. Професор Сабол бул теди фахови руководитель музичней, фолклорней и драмскей секциї у КПД *Дюра Киш*. Шицки представи виводзени з вельким успихом, а хор и оркестер були медзи найлєпшима у општини (хор аж у цалей Войводини) так же перши шпиванки на руским язику на Радио Беоґрадзе одшпивал праве хор зоз Шиду.

Потим, после єдного цихшого периоду у културней дїялносци Руснацох у Шидзе у другей пловки 50-тих рокох, з помоцу професора Сабола, ознова почали робиц оркестер (коло 20 члени), шпиваче, фолклорна и драмска секция. Порихтани театрални фалати давани на госцованьох у Шидзе, Бикичу,  Петровцох и Миклошевцох, а 1963. року оркестер и шпивацка ґрупа участвовали  и на *Червеней ружи* у Руским Керестуре.

Понеже школованє на руским язику у Шидзе було зведзене лєм на перши штири класи, а вец лєм на пестованє язика, робота у КПД *Дюра Киш* була шицким значне дополнєнє на упознаваню руского язика, историї, етноґрафиї, народного мелосу и литератури.

Йовґен Сабол сотрудзовал и зоз другима  дружтвами у Шидзе (сербским и словацким) а окремни фахово вязи отримовал зоз  Домом култури у Руским Керестуре.  У своїм доме вон дзечнє  дочековал и  церковних  велькодостойнїкох зоз Крижевцох.  Треба спомнуц же Йовґен Сабол бул єден з перших дописовательох *Руского слова* з подруча Шиду, писал прилоги за *Руски календари* а у Шидзе бул єден зоз сновательох Рускей редакциї Радио Шиду.

Йовґен Сабол умар 18. мая 1985. року. Поховани є на грекокатолїцким теметове у Шидзе.

## Литература

* Леона Гайдук: „Запеметали го велї ґенерациї, професор Йовґен Сабол зоз Шидуˮ, *Studia Ruthenica*, Дружтво за руски язик, литературу и културу, ч.3, 1992-1993,  б. 353.

* Светислав Ненадович: „Саболини зоз Жумберку  Йовґен Сабол (1913–1985–2003)ˮ, *Studia Ruthenica*, Дружтво за руски язик, литературу и културу, ч.9, 2004, б. 242.

## Вонкашнї вязи

* ''110 роки Eвґена Сабола (1913-1985), професора, културного творителя (Шид)'', Календар рочнїцох  2023. рок, вебсайт Дружтва за руски язик, литературу и културу

* Гайдук, Леона  ''Запаметали го велї ґенерациї: професор Йовґен Сабол зоз Шиду''

Катеґория:Руснаци у Сербиї
Катеґория:Шидянє
Катеґория:Педаґоґи
Катеґория:Наставнїки
Катеґория:Дїяче у култури
Катеґория:14. децембер
Катеґория:Народзени 1913
Катеґория:18. май
Катеґория:Умарли 1985